<classify> Utaratibu wa awali ilikuwa timu mbili za juu zinawakilisha nchi kwenye michuano ya kimataifa ambapo bingwa alishiriki Ligi ya Mabingwa na mshindi wa pili alishiriki Kombe la Shirikisho Afrika.Lakini sasa utaratibu umebadilika ambapo sasa TFF imeanzisha kombe la Shirikisho litakaloanza Novemba mwaka huu kwa kushirikisha timu 60 kutoka Ligi Kuu, ligi daraja la kwanza na la pili na bingwa atashiriki kombe la Shirikisho.Hiyo inamaanisha kuwa timu zitakazowakilisha nchi kwenye michuano ya kimataifa mwaka 2017 zitatokana na bingwa wa msimu wa 20152016 na bingwa wa Kombe la TFF wa mwaka 20152016.Akizungumza na waandishi wa habari Dar es Salaam jana, Ofisa Habari wa TFF, Baraka Kizuguto alisema kombe la TFF litaanza Novemba na litamalizika wiki ya pili ya Mei ikipishana wiki moja na Ligi Kuu itakayokwisha wiki ya kwanza ya Mei mwakani.Kizuguto alisema: Kombe la Shirikisho TFF litachezwa kwa mtindo wa mtoano na bingwa ndiye atawakilisha nchi kwenye Kombe la Shirikisho barani Afrika.Aidha, alisema endapo itatokea bingwa wa Kombe la TFF ndiye atakayekuwa bingwa wa Ligi Kuu basi mshindi wa pili wa kombe la TFF ndiye atawakilisha nchi kwenye kombe la Shirikisho. Timu zitakazoshiriki ni 16 ambazo zinacheza Ligi Kuu na 24 za daraja la kwanza na 24 pia zinazocheza ligi daraja la pili, alisema Kizuguto.Kuhusu Ligi Kuu bara, Ofisa Mkuu wa Bodi ya Ligi, Boniface Wambura alisema ligi inatarajiwa kuanza Septemba 12 huu na kumalizika Mei 7, mwakani.Ligi yetu itaanza kutimua vumbi kwenye viwanja mbalimbali hapa nchini na imezingatia ratiba ya mashindano ya kimataifa, Kombe la TFF ambalo litaanza Novemba, uchaguzi mkuu wa rais wabunge na madiwani pamoja na ligi daraja la kwanza na imezingatia uwiano wa mechi za nyumbani na ugenini kwa timu zote, alisema Wambura.Kwenye ratiba iliyotoka jana, Simba itacheza na Yanga zitacheza Septemba 26 kabla ya kurudiana Februari 20 mwakani. Siku ya ufunguzi kutakuwa na mechi kati ya Ndanda watakaoikaribisha Mgambo Shooting kwenye uwanja wa Nangwanda - Mtwara, Simba watakuwa wageni wa timu ya African Sports kwenye Uwanja wa Mkwakwani, Tanga.Majimaji wataialika JKT Ruvu Uwanja wa Majimaji - Songea, Azam FC watawaalika maaskari magereza wa Mbeya Tanzania kwenye Uwanja wa Azam Complex, Dar es Salaam huku Stand United wakiivaa Mtibwa Sugar kwenye Uwanja wa Kambarage, Shinyanga.Wageni Toto Africans na Mwadui watakuwa kwenye kibarua cha kuoneshana nani bora kwenye Uwanja wa CCM Kirumba, Mwanza na Mbeya City wataialika Kagera Sugar kwenye Uwanja wa Sokoine na Septemba 13, Yanga watakuwa wenyeji wa Coastal Union, Uwanja wa Taifa.Pia Wambura alisema wamekagua viwanja vyote ambavyo vitatumika na kukuta karibu vyote vina mapungufu isipokuwa Azam Complex na Taifa na kuwataarifu wamiliki kuvifanyia marekebisho kabla ligi kuanza.Katika timu 16 zinazocheza ligi kuu ni timu nne tu zenye viwanja, ambazo ni JKT Ruvu, Mwadui, Azam FC na Mtibwa na viwanja vyao havitumiki kwenye michezo inayozihusisha wao na timu za Simba na Yanga kutokana na kuwa na uwezo mdogo wa kubeba mashabiki na usalama pia, alisema Wambura.  <topic>: MICHEZO 